Ta nuu iyaꞌa ikuu takuan,
ta kuaꞌan‑ra inka chiyo ndutyañuꞌu Galilea,
ta suu‑chi nañi ndutyañuꞌu Tiberias.
Ta kuaꞌa loko ñayɨvɨ kuaꞌan chiꞌin‑ra tyi ndyeꞌe‑chi cha‑íyò saꞌa‑ra chiꞌin ñayɨvɨ kuꞌu.
Yukuan ta kuaꞌan Jesús nuu yuku,
ta yukuan ichikundyaa‑ra chiꞌin ndochaꞌa‑ra.
Ta chayatyin kɨvɨ kuakoo Viko Pascua cha‑tuꞌva ñayɨvɨ judío saꞌa.
Yukuan ta inakañiꞌi Jesús nuu‑ra,
ta inandyeꞌe‑ra tyi kuaꞌa loko ñayɨvɨ vachi nuu ndyaa‑ra,
ta ikaꞌan‑ra chii Felipe,
ta katyi‑ra:
—¿Indya kusata‑yo cha‑kachi ñayɨvɨ iꞌya?
Ta takuan ikaꞌan‑ra chii‑ra tyi nduku ndyeꞌe‑ra chii‑ra tyi chachito maa‑ra naa chukuu kuasaꞌa‑ra.
Ta inakaꞌan Felipe,
ta katyi‑ra:
—Vasu xuꞌun cha‑sakanaa musu ucha yoo,
ta makuchaa sata‑yo paan kachi ñayɨvɨ iꞌya vasu iin loꞌo.
Ta ikaꞌan Andrés ndochaꞌa Jesús,
ñañi Simón Pedro,
ta katyi‑ra:
—Iꞌya ndyaa nuu raloꞌo yɨndaꞌa uꞌun taꞌan paan ta uvi taꞌan tyaka,
soko makuchaa kachi ñayɨvɨ kuaꞌa.
Yukuan ta ikaꞌan Jesús,
ta katyi‑ra:
—Kaꞌan‑ndo chii ñayɨvɨ nakundyaa‑chi.
Ta kuaꞌa loko itya iyo yukuan,
ta ichikundyaa tañi uꞌun mii rayɨɨ.
Yukuan ta ikiꞌin‑ra paan,
ta inakuꞌva‑ra tyaꞌvi ndyoo chii Ndyoo,
ta isacha‑ra kachi ñayɨvɨ ndyaa chiꞌin‑ra,
ta suu‑ñi takuan isaꞌa tuku‑ra chiꞌin tyaka,
ta ichaꞌa‑ra kachi‑chi iso kuñi‑chi.
Ta nuu iyaꞌa ichachindaꞌa‑chi,
ta ikaꞌan Jesús chii ndochaꞌa‑ra,
ta katyi‑ra:
—Nakaya‑ndo cha‑ikindoso tyi matɨvɨ‑chi.
Yukuan ta inakaya‑chi uchi uvi taꞌan‑ka kanasta paan cha‑ikindoso nuu iyaꞌa ichachi ñayɨvɨ kuaꞌa cha‑uꞌun taꞌan paan isandukuaꞌa Jesús.
Yukuan ta indyeꞌe ñayɨvɨ cha‑íyò isaꞌa Jesús,
ta katyi‑chi:
—Cha‑ndaa tyi ra‑iꞌya kuvi ra‑nakaꞌan tuꞌun kaꞌan Ndyoo,
ra‑ndyaa cha‑kuakichi nuu ñuꞌu ñayɨ́vɨ́.
Ta ikutuñi iñi Jesús tyi chiꞌin cha‑ñiꞌi kuasakuu‑chi rey chii‑ra,
ta yukuan kuenda kuaꞌan minuu‑ñi‑ra yuku inka ndoyo.